**Celoročná duchovná aktivita: „ Trénujeme čnosti.“**

V našej škole sa vďaka Pánu Bohu vytvorila tradícia každoročnej duchovnej aktivity. V tomto školskom roku to nebude inak.

Všetci vieme, aké je dôležité pre človeka byť zdravý. Jeden zo spôsobov, ako sa starať o svoje zdravie, je pravidelná športová aktivita. Niektorí z nás pravidelne športujú, ale mnohí sú skôr pasívnymi športovcami, ktorí sledujú výkony našich športovcov z kresla. Nech už patríme do ktorejkoľvek z týchto skupín, každý má určite nejakých svojich obľúbených športovcov, ktorým fandí. Keby sme mali možnosť rozprávať sa s týmito športovcami o ich živote, určite by nám povedali, že za ich výkonmi stojí pravidelný tréning, mnohé odriekanie a pevná vôľa.

Aj nás v tomto školskom roku čaká duchovná aktivita, ktorá si bude vyžadovať pravidelnosť, odriekanie a pevnú vôľu. Ak športovec tieto skutočnosti splní, môže očakávať, že sa z neho raz stane majster sveta, olympijský víťaz, alebo takéto veľké športové udalosti zažije naživo a bude môcť na nich pretekať a reprezentovať svoju krajinu.

Reprezentácia je snom mnohých začínajúcich športovcov. Ale uvedomme si, že každý z nás a stále niekoho reprezentuje.

Áno, reprezentujeme svojich rodičov, preto od nich niekedy počúvame: „A nech sa za teba nemusím hanbiť.“ Okrem toho reprezentujeme aj svoju farnosť – lebo sme boli pokrstení, a preto sa máme správať ako kresťania. Milí žiaci, to, že chodíte do katolíckej školy je tiež reprezentácia toho, že vaši rodičia berú vážne sľub, ktorý dali Pánu Bohu pri Vašom krste, že Vás budú vychovávať vo viere. A práve rozvoj duchovného života je tým bonusom, ktorý ponúka navštevovanie cirkevnej školy.

 Vy starší určite viete, že ťažisko duchovných celoročných aktivít je vždy položené na spoločnej rannej modlitbe, každý deň 15 minút pred vyučovaním. Teda o 7.45 hodine v našej školskej kaplnke. Keď tam prídete, možno si všimnete i to, že na parapete sú už pripravené aj stupne víťazov. Tie sú zatiaľ ešte prázdne. Zaplnia ich tí, ktorí budú v našej aktivite najusilovnejší.

V tomto školskom roku si každý mesiac predstavíme jeden druh športu, ktorý nám bude slúžiť ako príklad pre náš duchovný život. Celoročná aktivita sa bude volať „TRÉNUJEME ČNOSTI.“ Z každého športu si vyberieme nejakú skutočnosť, ktorá nás privedie k čnosti, o ktorú sa budeme celý mesiac snažiť. Každý týždeň bude konkrétne predsavzatie, ako túto čnosť vo svojom živote natrénovať. Toto predsavzatie bude zároveň vždy vyhlásené na začiatku každého pracovného týždňa cez 1. vyučovaciu hodinu prostredníctvom školského rozhlasu. Bližšie informácie o konkrétnej čnosti si budete môcť vypočuť vždy v stredu ráno pred spoločnou modlitbou v kaplnke.

Každý, kto bude mať záujem sa na naše stupne víťazov dostať, si založí slovníček, do ktorého si bude pravidelne zapisovať, aké máme predsavzatie i to, či, a hlavne, ako ho splnil. Slovníčky sa budú vždy na konci mesiaca zberať, aby sme ich dokázali vyhodnotiť a tí najusilovnejší sa môžu tešiť na vecné ceny, zlaté, strieborné alebo bronzové medaily, potlesk a srdiečko so svojím menom na stupni víťazov.

Myslím, že chýba už len dodať srdečné pozvanie pre všetkých žiakov, rodičov, učiteľov a ostatných zamestnancov našej školy. Začíname v utorok o 7.45 hodine v školskej kaplnke sv. Michala, Gabriela a Rafaela.